KOMISIJOS REGLAMENTAS (EB) Nr. 1828/2004
2004 m. spalio 21 d.
iš dalies keičiantis Tarybos reglamentą (EB) Nr. 2501/2001, numatantį bendrųjų tarifų lengvatų sistemos taikymą nuo 2002 m. sausio 1 d. iki 2004 m. gruodžio 31 d., ir įtraukiantis Rytų Timoro Demokratinę Respubliką į sąrašą šalių, kurioms taikomos specialiosios, mažiausiai išsivysčiusioms šalims skirtos, priemonės
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Tarybos reglamentą (EB) Nr. 2501/2001, numatantį bendrųjų tarifų lengvatų sistemos taikymą nuo 2002 m. sausio 1 d. iki 2004 m. gruodžio 31 d. (1), ypač į jo 35 straipsnį,
kadangi:
(1)
Reglamento (EB) Nr. 2501/2001 9 straipsnis numato palankesnių muitų taikymą mažiausiai išsivysčiusioms šalims, nustatytoms Jungtinių Tautų (JT) ir išvardytoms to reglamento I priede.
(2)
Vadovaujantis JT Ekonomikos ir socialinių reikalų tarybos rekomendacija, Rytų Timoro Demokratinė Respublika buvo įtraukta į mažiausiai išsivysčiusių šalių sąrašą pagal JT Generalinės Asamblėjos 2003 m. gruodžio 17 d. rezoliuciją.
(3)
Todėl Reglamento (EB) Nr. 2501/2001 I priedas turėtų būti atitinkamai pakeistas.
(4)
Šiame reglamente numatytos priemonės atitinka Bendrųjų lengvatų komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2501/2001 I priede po įrašo „TL“ einantis pavadinimas „Rytų Timoras“ keičiamas pavadinimu „Rytų Timoro Demokratinė Respublika“, o H skiltyje rašomas kryžiukas.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. spalio 21 d.